Na temelju članka 13. Zakona o udrugama (Narodne novine br. 74/14) i članka 19. dosadašnjeg Statuta, Skupština Društva „Naša djeca“ grada Gospića na zasjedanju održanom dana 23. rujna 2015.godine u Gospiću usvojila je

#### STATUT

**DRUŠTVA „NAŠA DJECA“ GRADA GOSPIĆA**

# I. / Opće odredbe

Članak 1.

Ovim Statutom utvrđuje se: naziv i sjedište Društva „Naša djeca“ grada Gospića (u daljnjem tekstu: DND Gospić); zastupanje; ciljevi; djelatnosti kojima se ostvaruju ciljevi, izgledu pečata DND-a Gospić, znaku DND-a Gospić i njegovom izgledu, ostvarivanje javnosti rada; članstvu i članarini; pravima, obvezama članova; tijelima DND-a Gospić, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata i odgovornosti članova; izboru i opozivu likvidatora DND-a Gospić, gospodarskim djelatnostima DND-a Gospić, imovini i raspolaganju s mogućom dobiti; načinu stjecanja imovine te prestanku i postupku s imovinom u slučaju prestanka, načinu osiguranja javnosti djelovanja DND-a Gospić, priznanjima i nagradama DND-a Gospić, načinu rješavanja sporova i sukobu interesa unutar DND-a Gospić, prijelazne i završne odredbe.

Članak 2.

Puni naziv udruge je: Društvo „Naša djeca“ grada Gospića.

Skraćeni naziv udruge je: DND Gospić.

Sjedište udruge je u Gospiću, Miroslava Kraljevića 15, 53 000 Gospić.

DND Gospić djeluje na području Republike Hrvatske, a prvenstveno na području Ličko-senjske županije i grada Gospića.

DND Gospić zastupa predsjednik i tajnik.

Članak 3.

DND Gospić ima svojstvo pravne osobe, a pravnu osobnost stječe danom upisa u Registar udruga.

Članak 4.

DND Gospić je dragovoljna, edukativna i humanitarna udruga civilnog društva, u kojoj građani, roditelji, prijatelji djece, za opću korist promiču i vode akcije i aktivnosti namijenjene dobrobiti djece, na temelju ciljeva i djelatnosti navedenih u ovom Statutu i općim aktima DND-a Gospić.

Članak 5.

Djelovanje DND-a Gospić temelji se na načelima neovisnosti, javnosti, demokratskog ustroja, neprofitnosti i načelu slobodnog sudjelovanja u javnom životu.

Članak 6.

DND Gospić može radi što bolje povezanosti članstva te boljeg rada, osnivati podružnice, ogranke i druge ustrojstvene oblike.

Ogranci i podružnice nisu pravne osobe.

Osnivanje i način rada podružnica regulira se općim aktom kojeg donosi Skupština DND-a Gospić.

Članak 7.

DND Gospić na temelju svoje odluke, radi ostvarivanja zajedničkih ciljeva s ostalim postojećim DND, udružuje se u Savez Društava „Naša djeca“ Hrvatske. Na temelju toga, preko svojeg izabranog predstavnika, koji ima svojstvo člana Skupštine Saveza DND, ostvaruje prava i obveze članice Saveza DND. U slučaju zauzetosti izabranog predstavnika, onda DND Gospić u Savezu zastupa imenovani zamjenik.

Kada DND Gospić zajedno s ostalim DND na području svoje županije ocijene to korisnim, može formirati Županijski koordinacijski odbor DND, koji ima radno-savjetodavnu ulogu: poticanje i omogućavanje međusobnog informiranja i razmjene iskustava, dogovaranje o ostvarivanju predstojećih samostalnih ili zajedničkih akcija te pokretanje novih inicijativa u korist djece.

Članak 8.

DND Gospić ima znak, zastavu i pečat.

Znak DND je u obliku kružnice u kojoj su grafički prikazane siluete dva djeteta u prvom planu i odrasle osobe iza njih, što simbolizira da članovi DND osmišljeno pomažu djeci u razvoju i odgoju; oko silueta u gornjem luku je upisan naziv Društvo „Naša djeca“ grada Gospića, a u donjem luku sjedište DND.

Zastava DND je plave boje, pravokutnog oblika, 150x80 cm, sa znakom DND u sredini.

Pečat DND je istog oblika i izgleda kao Znak DND-a Gospić, a promjera je 30 mm.

II / **Cilj osnivanja, područja djelovanja sukladno cilju te djelatnosti i gospodarske djelatnosti udruge**

Članak 9.

Cilj je DND-a Gospić:

- poticanje i vođenje aktivnosti s djecom i akcija za djecu u njihovom slobodnom vremenu, na temelju interesa i želja djece,

- promicanje i ostvarivanje prava djeteta,

- pružanje podrške roditeljima u razvoju i odgoju djece u skladu s odredbama Konvencije UN-a o pravima djeteta.

DND Gospić, sukladno cilju, djeluje na području: demokratska politička kultura, gospodarstvo, kultura i umjetnost, ljudska prava, međunarodna suradnja, održivi razvoj, socijalna djelatnost, zaštita zdravlja, zaštita okoliša i prirode.

Članak 10.

Ciljane skupine Udruge s obzirom na članstvo i/ili korisnike prema kojima je udruga usmjerena su:

007 – darovita djeca i mladi

008 – djeca – opća populacija

009 – djeca bez odgovarajuće roditeljske skrbi

010 – djeca do 14 godina

011 – djeca od 14 do 18 godina

012 – djeca iz obitelji korisnika sustava socijalne skrbi

013 – djeca ratnih stradalnika

014 – djeca s poremećajima u ponašanju

015 – djeca s teškoćama u razvoju

016 – djeca u riziku od socijalne isključenosti

019 – građani – opća populacija

026 – jedno roditeljske obitelji

027 – lokalna i regionalna samouprava

033 – mladi – opća populacija

040 – novorođenčad

041 – obitelji

043 – odgojno – obrazovne ustanove

044 – odgojno – obrazovni djelatnici

075 – roditelji

076 – roditelji djece s teškoćama u razvoju

088 – studenti

089 – tijela državne uprave

093 - učenici

094 – udruge i građanske inicijative

096 – ustanove socijalne skrbi

098 – obitelji s troje i više djece

099 – volonteri

101 – zdravstvene ustanove

Članak 11.

Ostvarivanje ciljeva iz članka 9. ovog Statuta DND Gospić ostvaruje sljedećim djelatnostima:

- okupljanje djece predškolske i školske dobi radi druženja, igre i razvijanja njihovih stvaralačkih, zabavnih i društvenih aktivnosti u slobodno vrijeme,

- upoznavanje djece s pravima djeteta i putem Dječjih foruma iskazivanje dječjeg mišljenja o svim pitanjima koja ih se tiču u životu i razvoju lokalne i šire zajednice

- iznošenje mišljenja i prijedloga članova DND-a Gospić nadležnim tijelima i javnosti o potrebama i položaju djece u društvu,

- edukacija djece i odraslih o participaciji djece,

- zastupanjem i promicanjem aktivnog i etičkog sudjelovanja djece u svim aspektima provedbe i praćenja Konvencije UN-a o pravima djeteta, u skladu sa člankom 12. Konvencije UN-a o pravima djeteta

- zagovara i podiže svijest o važnosti Konvencije UN-a o pravima djeteta,

- uključivanje djece s teškoćama u razvoju u aktivnosti DND-a Gospić organizirane u slobodnom vremenu djece primjerene njihovim mogućnostima i potrebama,

- organiziranje rada stručnih suradnika, psihologa, logopeda te stručnjaka edukacijsko – rehabilitacijskog profila,

- provedba širih društvenih akcija kao što su: Dječji tjedan, Gradovi i općine prijatelji djece, Dani dječje radosti, Dan obitelji, Majčin dan, Dan igara, Poruke djece odraslima, Za osmijeh djeteta u bolnici, Ekološke aktivnosti, Dječje forume

- priprema i izvedba dječjih priredbi, izložbi, smotri i susreta,

- organiziranje ljetovanja, zimovanja, putovanja, izleta, rekreacije i drugih oblika aktivnog odmora djece,

- organiziranje ljetnih aktivnosti pri DND,

- pružanje usluga čuvanja djece,

- održavanje roditeljskih sastanaka, edukativnih programa i savjetovanja za roditelje, čestitke roditeljima novorođene djece,

- prikupljanje i raspoređivanje humanitarne pomoći stradaloj i socijalno ugroženoj djeci,

- iniciranje izgradnje i opreme dječjih igrališta i drugih prostora za djecu,

- uključivanje u akcije preventivne zdravstvene zaštite djece,

- promicanje i plasman kvalitetnih dječjih igrački, knjiga i drugih proizvoda za djecu,

- organiziranje dječje tombole i drugih igara na sreću te obavljanje drugih djelatnosti sukladno posebnim propisima, radi stjecanja namjenskih sredstava isključivo za ostvarivanje i unapređenje programskih aktivnosti DND-a Gospić.

POPIS DJELATNOSTI UDRUGE PREMA KLASIFIKACIJI DJELATNOSTI UDRUGA:

Glavne djelatnosti

2.1. obrazovanje za demokratsko građanstvo

2.2. promicanje nenasilja i izgradnja mira

2.3.1. prevencija nasilja među mladima

2.4.1. promicanje i razvoj volonterstva

2.10. praćenje javnih politika i javno zagovaranje

2.11. javno informiranje i mediji

7.3. pravo na pristup informacijama

7.5.4. zaštita obitelji

7.5.5. zaštita prava djece

7.5.6. zaštita prava mladih

8.1.4. ljudska prava

8.1.5. obrazovanje

8.1.8. zaštita okoliša i prirode

8.1.9. unapređenje zdravlja

8.3. međunarodna prijateljstva

9.1.1. razvoj i promicanje odgoja i obrazovanja

9.1.7. izvaninstitucionalni odgoj i obrazovanje

9.1.8. potpora obrazovanju djece i mladih s posebnim potrebama

9.1.9. odgoj i obrazovanje za zaštitu i promicanje ljudskih prava

9.1.10. poticanje kreativnosti i stvaralaštva u odgoju i obrazovanju

9.1.11. odgoj i obrazovanje za zaštitu i promicanje povijesno-kulturne baštine i nacionalnog identiteta

9.1.12. odgoj i obrazovanje za održivi razvoj, zdrave načine života i očuvanju prirode

11.1.3. pomoć i podrška djeci

11.1.4. pomoć i podrška mladima

11.1.7. pomoć i podrška obitelji

11.2.1. savjetovanje i pomaganje

11.2.4. rana intervencija

11.2.10. edukacija pružatelja usluga

11.2.11. prevencija nasilja

11.2.12. prevencija ovisnosti

11.2.14. skraćeni boravak, igraonice, radionice, klubovi

11.2.15. organiziranje slobodnih aktivnosti

11.3. humanitarna pomoć

17.5. organiziranje i provođenje sportskih natjecanja i manifestacija

17.6. promocija sporta i zdravog načina življenja

Ostale

2.4.2. djelatnost volonterskih centara

2.5. promicanje društvene solidarnosti

2.6. interkulturalni dijalog

4.6.1. promicanje razvoja socijalnog poduzetništva

6.2.4. kulturno – umjetnički (glazbeni i scenski) amaterizam

6.4. književno – nakladnička djelatnost

9.1.13. međunarodna suradnja i mobilnost u obrazovanju

9.1.99. ostale djelatnosti u području odgoja i obrazovanja

9.2.10. organizacija domaćih i međunarodnih znanstvenih i znanstvenostručnih skupova, škola,

kongresa i seminara

Članak 12.

DND Gospić povremeno obavlja gospodarske djelatnosti radi stjecanja financijskih sredstava za ostvarivanje svojih ciljeva.

Prihod stečen gospodarskim djelatnostima ne može se isplaćivati članovima udruge ili trećim osobama.

Članak 13.

Cjelokupna programska aktivnost DND-a Gospić zasniva se na odredbama Konvencije UN o pravima djeteta, na željama, interesima i potrebama djece i roditelja te Nacionalnim programima i strategijama za djecu RH.

Članak 14.

Polazeći od svog cilja i djelatnosti, DND Gospić donosi Strateški plan za tekuće mandatno razdoblje i godišnje Operativne programe rada.

Članak 15.

U ostvarivanju svojeg cilja i djelatnosti, DND Gospić surađuje s dječjim vrtićima, osnovnim školama, drugim dječjim ustanovama, srodnim udrugama, stručnim institucijama, poduzećima, tijelima vlasti, a u cilju zajedničkog razmatranja, dogovaranja i koordiniranja pitanja od značaja za djecu. O zajedničkim akcijama prema potrebi sklapa i posebne ugovore i preuzima izvršenje preuzetih programa i obveza.

Članak 16.

Sukladno svom cilju i djelatnostima, DND Gospić surađuje sa srodnim udrugama u inozemstvu i učlanjuje se u međunarodne organizacije za djecu, izravno ili preko Saveza DND.

# III. / Javnost rada DND-a Gospić

Članak 17.

Rad DND-a Gospić je javan. Javnost rada ostvaruje se na sljedeće načine:

- obavješćuje članove o svom radu dostavom odluka i zaključaka, odnosno programa, izvještaja, zapisnika i drugih informacija,

- obavješćuje javnost preko lokalnih sredstava priopćavanja o predstojećim programskim akcijama i aktivnostima i o postignutim rezultatima,

- obavješćuje javnost (djecu i odrasle) o tekućim i predstojećim aktivnostima te postignutim rezultatima elektroničkom poštom i putem web stranice DND-a Gospić,

- omogućuje nazočnost novinara na sjednicama, daje na uvid dokumente, izvještaje i informacije,

javnost se iznimno isključuje sa sjednica kada se raspravlja o pitanjima čije bi objavljivanje bilo protivno interesu DND-a Gospić i njegovih članova.

# IV. / Članstvo, prava i obveze

Članak 18.

Članstvo u DND-u Gospić može biti redovno, nominalno i počasno.

Redovni članovi DND-a Gospić mogu biti svi punoljetni građani, pod ovim jednakim uvjetima:

- koji to želi i kojemu je mjesto stalnog boravka na području djelovanja DND-a Gospić, pa se slobodno i dragovoljno učlane, potpisivanjem pristupnice,

- koji prihvaća Statut DND-a Gospić i hoće volonterski raditi ili surađivati na provedbi programa DND-a Gospić.

Redovni članovi mogu biti i pravne osobe sa sjedištem na području djelovanja DND-a Gospić, a koje podržavaju djelatnost DND-a Gospić.

Nominalni član može biti maloljetna osoba, građanin Republike Hrvatske, starija od 10 godina.

Za maloljetnu osobu mlađu od 14 godina pristupnicu potpisuje zakonski zastupnik ili skrbnik, a za maloljetnu osobu stariju od 14 godina zakonski zastupnik ili skrbnik daju pisanu suglasnost za potpisivanje pristupnice.

Maloljetne osobe mlađe od 18 godina nisu članovi Skupštine, nemaju pravo odlučivanja, ali mogu sudjelovati u aktivnostima Udruge.

Počasnim članom mogu postati fizičke i pravne osobe koje su svojim djelovanjem posebno doprinijeli razvoju DND-a Gospić.

Članak 19.

Odluku o prijemu u redovno i nominalno članstvo donosi Izvršni odbor po primitku molbe za prijem kandidata.

Odluku o prijemu u počasno članstvo donosi Skupština DND-a Gospić na prijedlog Izvršnog odbora.

DND Gospić vodi popis članova. **Popis članova vodi se elektronski ili na drugi prikladan način i obvezno sadrži podatke o osobnom imenu (nazivu), osobnom identifikacijskom broju (OIB), datumu rođenja, datumu pristupanja udruzi, kategoriji članstva, te datumu prestanka članstva u udruzi, a može sadržavati i druge podatke.**

Za vođenje registra odgovoran je tajnik Udruge.

Popis članova uvijek mora biti dostupan na uvid svim članovima i nadležnim tijelima, na zahtjev.

Evidencija svih članova čuva se trajno u arhivu Udruge.

Članak 20.

Prava člana DND-a Gospić su:

- sudjelovati na sjednicama i u provedbi akcija i aktivnosti DND-a Gospić,

- iznositi svoje mišljenje i prijedloge za bolji rad DND-a Gospić,

- predlagati stavove, zaključke i odluke DND-u Gospić,

- birati i biti biran u sva tijela DND-a Gospić.

Obveze člana DND-a Gospić su:

- djelovati sukladno Statutu i programu rada DND-a Gospić,

- izvršavati odluke, zaključke i osobno preuzete zadatke DND-a Gospić,

- plaćati članarinu,

- štititi interese i razvijati ugled DND-a Gospić i Saveza DND.

Članak 21.

Članstvo u DND-u Gospić prestaje:

- prestankom djelovanja DND-a Gospić,

- istupom na osobni zahtjev, iskazan u pisanom obliku,

- isključenjem, u slučaju utvrđenog kršenja Statuta, pričinjene materijalne štete ili narušavanjem ugleda DND-a Gospić.

Odluku o isključenju donosi Izvršni odbor DND-a Gospić. Isključeni član ima pravo žalbe Skupštini DND u roku od 15 dana od zaprimanja odluke, a Skupština odlučuje o žalbi na svojoj prvoj narednoj sjednici. Odluka Skupštine je konačna.

# V. / Tijela DND-a Gospić

Članak 22.

Tijela DND-a Gospić su:

1. Skupština

2. Predsjednik/ca

3. Potpredsjednik/ca

4. Tajnik/ca

5. Blagajnik/ca

6. Izvršni odbor

7. Nadzorni odbor

##### Skupština

Članak 23.

Skupština je najviše tijelo DND-a Gospić, a čine ju svi redovni članovi DND-a Gospić. Predstavnika pravne osobe u Skupštini, koja je član DND-a Gospić, imenuje osoba ovlaštena za zastupanje pravne osobe.

Redovna Skupština održava se po potrebi, a najmanje jednom u dvije godine. Izborna Skupština održava se svake 4 godine.

Predsjednik DND-a Gospić može sazvati Izvanrednu Skupštinu na vlastitu inicijativu ili na zahtjev Nadzornog odbora ili najmanje jedne trećine članova DND-a Gospić, s time da se odmah predloži dnevni red.

Ako predsjednik DND-a Gospić ne sazove Skupštinu, na zahtjev predlagača iz stavka 4. ovog članka, u roku od 30 dana od podnesenog zahtjeva Skupštinu mogu sazvati predlagači.

Na Izvanrednoj Skupštini razmatra se samo pitanje zbog kojeg je sazvana.

Članak 24.

U okviru svoje nadležnosti Skupština DND-a Gospić:

- donosi Statut, njegove izmjene i dopune,

- donosi druge opće akte potrebne za djelovanje,

- donosi financijski plan Društva i usvaja završni račun,

- usvaja Godišnji izvještaj o radu i Financijskom poslovanju,

- bira i razrješava Predsjednika/cu, Potpredsjednika/cu, Tajnika/cu, Blagajnika/cu, Izvršni odbor i Nadzorni odbor

- donosi poslovnik o svom radu,

- odlučuje o udruživanju s drugim udrugama i organizacijama, učlanjivanju u zajednice ili saveze udruga i istupanju iz njih,

- odlučuje o promjeni ciljeva i djelatnosti, gospodarske djelatnosti,

- razmatra sva pitanja značajna za djelovanje,

- brine se o obavještavanju članova o radu DND-a Gospić,

- ustanovljuje i dodjeljuje pohvale, priznanja i nagrade članovima DND-a Gospić i suradnicima koji pomažu rad DND-a Gospić,

- odlučuje o žalbama članova u drugom stupnju,

- odlučuje o prestanku Društva i raspodjeli preostale imovine udruge,

- obavlja i druge poslove u skladu sa zakonom, ovim Statutom, drugim propisima i općim aktima.

Članak 25.

Skupštinu saziva Predsjednik/ca DND-a Gospić, u pravilu, dostavljanjem pismenih poziva članovima najmanje 7 dana prije održavanja sjednice Skupštine.

Poziv sadržava podatke o mjestu i vremenu održavanja sjednice te prijedlog dnevnog reda. Uz poziv se, u pravilu, dostavljaju i materijali o pitanjima koja su na dnevnom redu.

Članak 26.

Skupština može pravovaljano odlučivati ukoliko je nazočna najmanje većina članova Skupštine (50% +1).

Ukoliko Skupštini ne pristupi većina članova Skupštine, tada Skupština može donositi pravovaljane odluke ukoliko je nazočno najmanje 1/3 članova Skupštine.

Pravovaljane odluke donose se većinom glasova nazočnih, osim ako ovim Statutom nije drugačije određeno.

Odluke o promjeni Statuta i prestanku djelovanja DND-a Gospić te drugim značajnim pitanjima za koje prethodno donose takvu odluku, Skupština donosi većinom od ukupnog broja članova Skupštine.

Odluke se donose javnim glasovanjem dizanjem ruke, a prisutni mogu odlučiti o kojim će se pitanjima odluke donositi tajnim glasovanjem. Član se može suzdržati od glasovanja, a tko se ne usuglasi s prihvaćenom odlukom može izdvojiti svoje mišljenje unosom razloga u zapisnik.

## Članak 27.

**Predsjednik/ca**

Predsjednik DND-a Gospić bira se na Izbornoj Skupštini DND-a Gospić iz sastava članstva. Prijedlog predsjednika ili listu kandidata utvrđuje Izvršni odbor DND-a Gospić na temelju prikupljenih prijedloga članova.

Predsjednik se bira za mandat od četiri godine i može biti ponovno biran. Dužnost vrši volonterski, a ako postoji potreba i mogućnost zapošljavanja, ovlašćuje se Izvršni odbor DND-a Gospić da ga imenuje posebnom odlukom, u kojoj utvrđuje i bitne uvjete, prava i obveze za obavljanje te dužnosti, na temelju Pravilnika o organizaciji rada Stručne službe DND.

Predsjednik DND-a ima ova prava, dužnosti i nadležnosti:

- zastupa DND Gospić

- sklapa ugovore i poduzima druge pravne radnje u ime i za račun udruge,

- dostavlja zapisnik s redovne sjednice Skupštine nadležnom Uredu državne uprave

* saziva i otvara Skupštinu DND-a Gospić te saziva i vodi sjednice Izvršnog odbora,
* usklađuje rad i suradnju tijela Skupštine DND-a Gospić i sudjeluje u njihovom radu,
* potiče razmatranje i rješavanje bitnih pitanja za rad DND-a Gospić,
* vodi brigu o provođenju odluka Skupštine i zaključaka njenih tijela,
* potpisuje dokumente, odluke, opće akte i službena pisma DND-a Gospić,
* prati i organizira rad i edukaciju volontera
* obavlja i druge zadatke i poslove koji doprinose uspješnom radu DND-a Gospić.

Predsjednik je odgovoran za zakonitost rada svog DND-a, a Skupštini i Izvršnom odboru DND-a Gospić odgovara za izvršenje odluka Skupštine i za svoj rad. Ako predsjednik ne izvršava navedene obveze, najmanje tri člana Izvršnog odbora pokreću stegovnu odgovornost, a konačnu odluku donosi Skupština DND-a Gospić.

Izjašnjavanje o povjerenju predsjedniku može zatražiti i trećina članova članstva ili sam predsjednik. Godišnja skupština DND-a Gospić može razriješiti predsjednika i prije isteka mandata.

U slučaju duže odsutnosti ili spriječenosti, predsjednika/icu zamjenjuje potpredsjednik/ca, tajnik/ica ili član Izvršnog odbora DND-a Gospić kojeg pismeno odredi to tijelo.

## Članak 28.

**Potpredsjednik/ca**

Potpredsjednik DND-a Gospić bira se po istom postupku kao i predsjednik. Potpredsjednik u dogovoru s predsjednikom sagledava bitna pitanja rada DND-a, preuzima pojedine zadatke i aktivno doprinosi njihovoj realizaciji.

Članak 29.

**Tajnik/ca**

Tajnik DND-a Gospić bira se na Izbornoj Skupštini DND-a Gospić iz sastava članstva na mandat od četiri godine i može biti ponovno biran. Dužnost vrši volonterski, a ako postoji potreba i mogućnost zapošljavanja, ovlašćuje se Izvršni odbor DND-a Gospić da ga imenuje posebnom odlukom, u kojoj utvrđuje i bitne uvjete, prava i obveze za obavljanje te dužnosti, na temelju Pravilnika o organizaciji rada Stručne službe DND.

Tajnik DND-a Gospić:

- priprema radne materijale za sjednice Skupštine i Izvršnog odbora DND-a Gospić,

- vodi brigu o pravovremenoj i kvalitetnoj provedbi zaključaka tijela DND-a Gospić,

- brine se o vođenju i čuvanju zapisnika i druge dokumentacije DND-a Gospić,

- organizira informiranje članova DND-a Gospić, nadležnih tijela, medija i javnosti o radu i rezultatima DND-a Gospić,

- vodi popis članova DND-a Gospić,

- koordinira i prati rad volontera,

- potpisuje dopise i drugu radnu korespondenciju DND-a Gospić,

- obavlja i druge zadatke i poslove koje mu povjeri predsjednik i tijela DND-a Gospić.

Tajnik DND-a Gospić je odgovoran Skupštini i Izvršnom odboru za svoj rad. U slučaju neizvršavanja obveza, predsjednik DND-a Gospić pokreće stegovnu odgovornost ili izjašnjavanje o povjerenju tajniku. Na ishod tih postupaka tajnik ima pravo žalbe, a Izvršni odbor donosi konačnu odluku o daljnjem obnašanju dužnosti tajnika. U slučaju razrješenja dužnosti, prije isteka mandata, Izvršni odbor u roku 30 dana imenuje novog tajnika.

U slučaju duže odsutnosti ili spriječenosti tajnika, zamjenjuje ga sa svim pravima, obvezama i odgovornostima osoba koju odredi Izvršni odbor DND-a Gospić.

## Izvršni odbor

Članak 30.

Izvršni odbor DND-a Gospić je radno, operativno i koordinativno tijelo Skupštine DND-a Gospić. Izvršni odbor ima ukupno 11 članova, a čine ga Predsjednik/ca, Potpredsjednik/ca, Tajnik/ca DND-a Gospić, te 8 članova, izabrani iz sastava Skupštine DND-a Gospić.

Mandat članova Izvršnog odbora traje četiri godine i može se ponavljati. Sjednice održava prema potrebi, a najmanje jednom godišnje.

Članak 31.

Izvršni odbor DND-a Gospić:

- provodi odluke Skupštine DND-a Gospić,

- razmatra i razrađuje programske zadatke DND-a Gospić,

- organizira i provodi akcije i aktivnosti DND-a Gospić,

- koordinira rad ogranka DND-a Gospić, programskih odbora i suradnika,

- priprema nacrte i prijedloge dokumenata o kojima raspravlja i odlučuje Skupština DND-a Gospić,

- donosi rješenja u okviru realizacije financijskog plana DND-a Gospić,

- imenuje predsjednika programskih odbora i povjerenike za rad Ogranaka DND-a Gospić,

- obavlja i druge zadatke i poslove u korist uspješnog rada DND-a Gospić.

## Nadzorni odbor

Članak 32.

Nadzorni odbor DND ima tri člana koji se biraju na Izbornoj Skupštini DND-a Gospić. Mandat traje četiri godine i može se ponavljati. Održava sjednice, najmanje jedanput godišnje. Nadzorni odbor donosi pravovaljane odluke većinom glasova svih članova Nadzornog odbora.

Nadzorni odbor:

* nadzire materijalno-financijsko poslovanje DND-a Gospić, pregledava Završni račun, Godišnja izvješća i obračune i o tome podnosi izvještaj Skupštini DND-a Gospić.
* prati provođenje ovoga Statuta i drugih općih aktova DND-a Gospić, te ostvarivanje prava, obveza i odgovornosti tijela DND-a Gospić, a u slučaju neizvršavanja njihovih obveza pokreće izjašnjavanje o povjerenju njima.

### Odbori i komisije

Članak 33.

Skupština i Izvršni odbor mogu osnivati odbore i komisije te druga stalna ili povremena radna tijela DND-a Gospić.

Predsjednik i članovi odbora, komisija i drugih radnih tijela mogu biti imenovani iz reda članova Skupštine, Izvršnog odbora i članova DND-a Gospić.

Aktom o imenovanju određuju se zadaci i poslovi te vrijeme na koje se članovi imenuju.

Odbori, komisije i druga povremena radna tijela obavljaju poslove i zadaće za koje su osnovani i o tome podnose izvješća Skupštini odnosno Izvršnom odboru DND-a Gospić.

**Odredbe o izboru**

Članak 34.

Izbori se obavljaju tajnim glasovanjem u pravilu između više kandidata ako Skupština ne odluči drugačije.

Za Predsjednika/cu DND-a Gospić izabran je kandidat koji je dobio najviše glasova uz uvjet da je to ujedno i natpolovična većina glasova nazočnih članova.

Ako niti jedan kandidat u prvom krugu nije dobio natpolovičnu većinu glasova nazočnih članova, u drugi krug glasovanja ulaze dva kandidata s najvećim brojem glasova i tada je izabran kandidat koji je dobio više glasova.

Za članove Izvršnog odbora DND-a Gospić, kao i za sva ostala Tijela, izabrani su kandidati koji su dobili najveći broj glasova nazočnih članova.

## Odredbe o opozivu

Članak 35.

Mandat u svim tijelima DND-a Gospić traje 4 godine.

Mandat prestaje istekom vremena, opozivom ili usvajanjem ostavke na funkciju.

Mandat može prestati prije isteka vremena ukoliko član zanemaruje svoje dužnosti ili ih ne obavlja u skladu s ovim Statutom, odlukama tijela DND-a Gospić ili zakonom.

Opoziv se vrši po istom postupku kao i izbor.

Članak 36.

Prijedlog za opoziv Predsjednika/ce DND-a Gospić mogu podnijeti Izvršni odbor, 1/3 članova Skupštine DND-a Gospić.

Prijedlog za opoziv pojedinog člana Izvršnog odbora može podnijeti Predsjednik/ca ili 1/3 članova Skupštine DND-a Gospić.

Nakon razmatranja prijedloga za opoziv Skupština odlučuje hoće li se pristupiti glasovanju o opozivu.

Predsjednik/ca DND-a Gospić odnosno član tijela DND-a Gospić opozvan je ako je za opoziv glasovala većina od ukupnog broja članova Skupštine.

Novoizabranom Predsjedniku/ci odnosno članu tijela DND-a Gospić mandat traje do isteka mandata ostalih članova tijela DND-a Gospić.

Svaki član tijela DND-a Gospić može zatražiti svoje razrješenje i prije isteka mandata na koji je izabran s time da je dužan obavljati svoju dužnost do donošenja odluke o razrješenju.

Skupština je dužna donijeti odluku o zahtjevu za razrješenje na prvoj sjednici.

**VI. / STEGOVNA ODGOVORNOST**

Članak 37.

Članovima DND-a Gospić mogu se izreći sljedeće stegovne mjere:  
- pismena opomena;  
- privremeno ili trajno isključenje iz DND-a Gospić.

Razlog za isključenje članova ili opoziva s funkcije DND –a Gospić može biti:  
– djelovanje protivno ovom Statutu i odlukama tijela Udruge;

Odluku o stegovnim mjerama protiv članova donosi Izvršni odbor.  
Protiv odluke o stegovnoj mjeri može se izjaviti žalba Skupštini u roku od 15 dana od primitka rješenja o takvoj mjeri.  
Žalba odlaže isključenje, ali ne odlaže privremeno uskraćivanje prava, odluku o opozivu s funkcije DND-a Gospić.  
Odluka Skupštine nakon razmatranja žalbe je konačna.

# VII. / Stjecanje imovina, financijsko poslovanje i raspolaganje s dobiti

Članak 38.

DND Gospić za svoje djelovanje koje ne može ostvariti samo volonterskim radom nastoji pribaviti novčane prihode i druga materijalna sredstva iz: članarine, dobrovoljnih priloga i darova, priređivanjem priredbi, susreta i tombole, prodajom suvenira i čestitki, obavljanjem drugih zakonom dopuštenih djelatnosti, te ponudom odabranih programa i projekata na objavljene natječaje za novčane potpore iz sredstava proračuna i fondova grada, općine, županije ili državnih tijela uprave, fondova i /ili inozemnih izvora, kao i traženjem sredstava od sponzora i donatora i drugih izvora u skladu sa zakonom. Imovinu DND-a Gospić čine: sve pokretne stvari s kojima raspolaže, te ostala imovinska prava.

Članak 39.

Ako DND Gospić u obavljanju svojih djelatnosti ostvari dobit, ona će se koristiti isključivo namjenski za ostvarivanje ciljeva i obavljanje djelatnosti iz programa DND-a Gospić.

Članak 40.

DND Gospić vodi financijsko poslovanje i sastavlja izvješća prema propisima koji uređuju vođenje računovodstva neprofitnih organizacija. U okviru toga vodi brigu o ekonomičnom i namjenskom korištenju raspoloživih sredstava.

Ako DND Gospić provodi projekte i programe od interesa za opće dobro financirane iz javnih izvora najmanje jedanput godišnje o svom radu, opsegu, načinu stjecanja i korištenja sredstava mora izvijestiti davatelja sredstava, a putem mrežne stranice obavještavati i širu javnost.

Članak 41.

Gospodarske djelatnosti DND Gospić može obavljati pored djelatnosti kojima se ostvaruju njegovi ciljevi utvrđeni ovim Statutom, ali ih ne smije obavljati radi stjecanja dobiti za svoje članove ili treće osobe.

Ako u obavljanju gospodarske djelatnosti DND Gospić ostvari višak prihoda nad rashodima, on se mora sukladno ovom Statutu koristiti isključivo za ostvarivanje ciljeva utvrđenih Statutom.

Članak 42.

DND Gospić ustanovljuje, vodi i čuva ove društveno-poslovne knjige: Popis članova DND-a Gospić, Knjigu zapisnika sa sjednica tijela DND-a Gospić, Knjigu inventara, Knjigu blagajne i drugu knjigovodstvenu dokumentaciju. DND Gospić također vodi: arhivu dokumenata, izvještaja, zaprimljenih i poslanih dopisa, fotografija, napisa i zapisa iz medija i drugih izvora o radu udruge, te mapu rada.

**VIII. / IZBOR I OPOZIV LIKVIDATORA UDRUGE**

Članak 43.

Likvidator DND-a Gospić je fizička ili pravna osoba koju je imenovao Izvršni odbor DND-a Gospić.

Likvidator ne mora biti član DND-a Gospić, mora raspolagati odgovarajućim stručnim (financijskim i pravnim) znanjem kako bi mogao voditi brigu o raspodjeli imovine DND-a Gospić.

Likvidator zastupa DND Gospić u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje DND-a Gospić do okončanja postupka likvidacije i brisanja DND –a Gospić iz registra udruga.

Izvršni odbor ovlašten je iz opravdanih razloga opozvati imenovanog likvidatora i umjesto njega imenovati drugu osobu.

Likvidator ima pravo na naknadu troškova za svoj rad iz sredstava DND-a Gospić koju određuje Izvršni odbor na prvoj sjednici nakon njegovog imenovanja.

Članak 44.

Likvidator likvidaciju DND-a Gospić provodi u skladu s odredbama Zakona o udrugama.

**IX. / PRIZNANJA I NAGRADE DND-a GOSPIĆ**

Članak 45.

DND Gospić može dodijeliti priznanja i nagrade svojim članovima, drugim organizacijama i građanima zaslužnim za razvitak DND-a Gospić.

Odluku o dodjeli priznanja i nagrada donosi Skupština DND-a Gospić na prijedlog Izvršnog odbora.

# X. / PRIJELAZNE I ZAVRŠNE ODREDBE

Članak 46.

Statut je temeljni opći akt DND-a Gospić i svi drugi akti moraju biti u skladu sa Statutom.

Izmjene i dopune Statuta donosi Skupština DND-a Gospić na osnovi prethodno provedene rasprave među članstvom i prijedloga koje na toj osnovi izradi Izvršni odbor.

Tumačenje odredbi Statuta daje Skupština DND-a Gospić.

Članak 47.

Razlozi za prestanak djelovanja DND-a Gospić jesu:

1. odluka Skupštine o prestanku postojanja udruge

2. pripajanje drugoj udruzi, spajanje s drugom udrugom, podjela udruge razdvajanjem

3. protek dvostruko više vremena od vremena predviđenog za održavanje redovne sjednice skupštine, a ona nije održana

4. pravomoćna odluka suda o ukidanju udruge

5. pokretanje stečajnog postupka

6. na zahtjev člana, ako je broj članova udruge pao ispod broja osnivača potrebnog za osnivanje udruge, a nadležno tijelo udruge u roku od godinu dana od nastupanja te činjenice nije donijelo odluku o prijmu novih članova.

Članak 48.

U slučaju prestanka djelovanja DND-a Gospić, provodi se likvidacija, a imovina DND-a Gospić se, nakon namirenja dugovanja te troškova postupka likvidacije, temeljem odluke Skupštine dodjeljuje udruzi, ustanovi ili zakladi koje imaju iste ili slične statutarne ciljeve.

Članak 49.

Pitanja koja nisu regulirana ovim Statutom, a odnose se na rad DND-a Gospić, njegovih tijela i dužnosnika, precizirat će se poslovnicima ili posebnim odlukama Skupštine DND-a Gospić.

Članak 50.

Ovaj Statut stupa na snagu danom donošenja na sjednici Skupštine DND-a Gospić.

Stupanjem na snagu ovog Statuta prestaje važiti Statut donijet 12. lipnja 2014. godine.

PREDSJEDNICA DND-a Gospić:

Sanja Puškarić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_